Omkring midnat, natten til torsdag, blev den hvide hund, der på det seneste har boet i Pandrups industrikvarter, fanget. Flere frivillige har forsøgt at få kontakt til hunden, og der er også stillet en fælde op. Omkring midnat ville de frivillige fjerne fælden, inden de gik hjem for natten, men fælden var ikke tom. Hunden, som viste sig at være en hvid schæfer ved navn Dina, var gået i den. - Først brummede hun lidt, men jeg forsøgte at stikke hånden ind til hende, og hun ville faktisk gerne aes. Så jeg er fortrøstningfuld i forhold tl at få hende genforenet med sin ejer, fortæller Sysser Nørholm fra Nordjysk dyreredning og -transport. Og torsdag eftermiddag skal den Dina så se sin ejer, som bor i Fårup ved Randers, fortæller Sysser Nørholm. Dina er en af tre hvide schæfere, som stak af fra en dyrepension på Djursland, og mens de to andre hurtigt blev fanget, har Dina altså strejfet rundt og har senest taget ophold i Pandrups industrikvarter.

Referat:
Den store hvide hund, der har løbet rundt i Pandrups industrikvarter, er nu fanget og skal genforenes med sin ejer.